Z Gälterchinde het s zwe grossi Sydebandwäbereie gha, wo de  Basler Sydeherre ghört hei; die "Oberi Fabrik" (schpöter Maloya-Bürohuus) und die "Unteri Fabrik" (hüt Allmändmärt). Die hei de Gälterchinder Posamänter Arbet und Uskomme brocht. Me het s dorum mit de Schtedter nit welle verschärze und het treu zu Basel ghalte. Das hingege het aber de umlygende Gmeine gar nit gfalle. Si hei d Gälterchinder bedroot. Uf Beschluss vo dr eidgenössische Tagsatzig si dorum, zum Schutz vom Dorf, z Gälterchinde drey Kompanie eidgenössischi Truppe schtazioniert worde. Aber au d Schtadt het s Dorf welle schütze und het em am 6. April 1832 über Ryfälde, s Fricktal, Ammel und s Grossholz e Besatzig vo 160 Ma Garnisonstruppe unter em Kommando vom Hauptma Geigy gschickt.  De eidgenössische Röpresentante (Merk und La Harpe) und im Befälshaber vo de eidgenössische Truppe (Oberscht Donats) het s nit gfalle, dass d Basler "Schtänzler" (so het me ne gseit) uf Gälterchinde cho  si. Si hei wäge dr Awäseheit vo dene Angscht gha es chönnti Schpannige gee - und si hei Rächt gha! Scho am gliche Dag si an dr Dorfgränze bewaffneti Baselbieter (me het ene Freysinnigi, Revoluzer oder Patriote gseit) erschyne; und es si immer mer worde.